Joh 14 | `ASO | STEP | Ne'mine lo Izesu' imine' molo ti' lo line': Lingine lutingu' nanite' soto' o-ledelivo li gili lengemeni balala loka' loka' ivo nizani' nene mo alamilo. Asi O'mosomu' gili ele'vole' igi nenikumukisi nene gili ele'vole' igi minilo.
O'mosola Vaa' Aka Nene Na'nise'ne Nene Nouve Lo Izesu' Line' Gamazi
1 Ne'mine lo Izesu' imine' molo ti' lo line': Lingine lutingu' nanite' soto' o-ledelivo li gili lengemeni balala loka' loka' ivo nizani' nene mo alamilo. Asi O'mosomu' gili ele'vole' igi nenikumukisi nene gili ele'vole' igi minilo. 2 Me'nehi numuno ebe'vela minevo' alevo' igi minilizani' numuno nene vai' goloso neive. Ido' ne'mino ma minamidiniko naza vo numuno do va'va' o-lengedelove lo lo-lingimuvoni' nene ma lamuvodine. 3 Ido' naza vo numuno do va'va' o-lengedeloni' nene a'mine vo mineloda nene linginesi vi minilizangumu' ve lo lengi' nene do nenita ogo lengele'mizo volosa gohi alosuve. 4 Ido' a'mine naza voloni' ebeta aka vo neine' nene lingine mo ningi gili nizave. 5 Ido' izipahala zuhouti' Tomasi' ne'mo ti' lo lo-dine' ve: Guvekasi ve, gaza viline' ebekumu' nene ma gelamune' nenako a'mida vaa' akasi nene laza nado ningo gelelone. 6 Ne'mine lavo Izesu' a'mido' ti' lo line': Me'neho O'mosola vaa' aka nene na'nise'ne nouve. Aka nouvonako naza nene a'mida vilizangumu' gamazi gihile ne'mi meleho mino minevo' minevo' lengemeni dameni lengemaa' meleho nesi nene na'nise'ne nouve. Nemu' nene a'mine aka nenita vamilizave hamolitesi nene me'nehida ngeli ma vi hetelamilisave. 7 Lingine neni' nene mo ningi gili nizanako me'nehinesi nene mo ningi gililisave. Idise meloti' nene eze mo ningi gilisa mo ningi nizave.
8 Ne'mine lavo Hilipo' ti' lo lo-imine': Guvekasi ve, mahine nene lelebizezo. Lelebizanivo laza ningekunivo ne'mo vo davo gohi vise' amolone. 9 Ne'mine lavo Izesu' ti' lo lo-imine': Hilipoo, naza nene lengikisi gamene ha'na nene minune' neine'za gaza nene nenikumu' olihe ningo gelamabe. Ve ma ingine neni' ningaa' nave nene a'mingu' nene me'nehinesi ningaa' nave. Ne'mine o neine' nenako gaza me'nehine lelebizezo laine' nene lamilinako nanimu' lane. 10 Me'neho nene nenikisi minaa' neivo naza nene me'nehosi minaa' nouvoni' mamu' nene gele ele'vole' amabe. Gamazi mene lo-lengemaa' nouvoni' ma nene neni' ga'neuti' gelo lo-lengemesa'muve. Asi me'neho ne'mo nene neniku' mino ei' gono nodavosa nene laa' nouve. 11 Me'neho nene nenikisi minaa' neivo naza nene me'nehosi minaa' nouve lo lo-lengemaa' nouvoni' nene gili ele'vole' ilizado' o neive. Ido' haza gili ele'vole' amilizado' noline' nene neni' me'nehi gono do ogo molo nouvoni' initetoti' nene gili ele'vole' ilizani' o neive. 12 Naza mo lamineto' gehepeve nolo-lingimuve. Ve ma ingine nenikumu' gili ele'vole' i minilizave muki' nesi nene naza ogo molo nouvoni' inite' ne'mine nene ha igi mili ilisave. Ee, ido' naza nene me'nehida voloni' nenako ne'mo nene ingine naza uvoni' inite' nene ivile' ivosa atoli'mine inite' naba nesi ha ilisave. 13 Neni' gulive'ne di ti' igi mini neni' evene'ne lolo' igi minilizanguti' inite' mamu' lilizani' nene gipele nenitoti' nene me'nehi gulive've di hozi lilizangumu' ve losa nene ha gele lengemelesuve. 14 Ee, neni' evene'ne lili' igi minilizanguti' inite' mamu' nenita lilizani' nene ha gele lengemelesuve.
Izesu' Aza Melehida Vosa Eze Evenele Hize ele' O-ngedelive Lo O'moso'mi Sikalahu' Imiselelingumu' Lo-ngimine' Gamazi
15 Lingine lutine nimi nizani' noline' nene naza lo-lingimuvoni' gamazi nene gili di minilisave. 16 Ne'mine ikevo naza me'nehine lokuvo lengita minevo' minevo' ilingumu' nene hize ele' o-lengedelive gohi ma imiseleleseive. 17 A'mine imiselelive nene gamazi gihile do soto' ive O'moso'mi Sikalahu' nene neive. Me misubou' initekumukovo' gilaa' ave ingine a'minemu' nene ma ningi gilisa'mani' nenako eze nene ngeli ma di ti' amilisave. Nene neiha aza nene lengita mino lutingu' omo minaa' neine' nenako lingine nene ezemu' mo ningi gili nizave. 18 Naza hulo-lengedo voloni' nene lingine mudise muhele' izipe ne'mine minilizave losa hulo-lengedamolosuve. Naza nene lengita gohi alosuve. 19 Meloti' nene gamene li'nibevo' ogo vavo me misubou' aleve nete neni' nene gohi ma ningamilisaha lengi' nene neni' ha ningilisave. Naza nene mo minevo' minevo' ogo nouvoni' nenako nemu' nene linginesi minivi' minivi' igi minilisave. 20 A'mine neni' gohi ningilizani' gamenelo' nene naza me'nehida mine molo nouvo ido' lingine nene nenita mini mili nizavo naza nene lengita mine molo nouvoni' nemu' nene mo ningi gililisave. 21 Evene' ma ingine neni' gamazi'ne di mini a'mido' gili di minaa' nave nene mo lu'ine laminetoti' nimaa' nave nene nizave. Ido' a'mine lu'ine laminetoti' nimaa' nave nene me'neho lulo ngemeleseive. Ne'mine neivo nazasi nene lu'ne ngemo neni' nemeni dameni ngelebizelesuve. 22 Ne'mine lavo Kelioto ve Zuda' abalaho Zuda' gohi ma ne'mo Izesu'ni nene ti' lo lo-imine' ve: Gaza leli' Zuda veti guvetesi ve naba nane' gemeni dameni nene me misubou' aleve muki' ngelebizamo lelikovo' lelebizelove nolaine' nene do nadosa lelikovo' lelebizeline. 23 Ne'mine lavo Izesu' a'mido' ti' lo lo-imine': Naza nemeni dameni lengelebizeloni' aka ne'mino neive: Ve ma ingine lu'ine neni' nimi minilizave nete nene neni' gamazi'nelo' e'meti gili di minilisave. Ne'mine ikevo me'neho lulo ngemavo azasi nazasi engita ogo mine molo minelesusive. 24 Ve ma ingine lu'ine neni' nimamaa' nave nene neni' gamazi'nelo' e'metamaa' nave. A'mine lokuvo gilaa' nani' gamazi nene neni' gamazi'ne nomive. Asi nimiselive me'nehi gamazi nene neive.
25 A'mine nolo-lingimuvoni' gamazi meve nene naza linginesi ha minuvodo' ve losa nene nolo-lingimuve. 26 Ne'mine nouha naza vokuvo me'neho nene neni' ve'nemu' ogo lengita imiselelive lengi' hize ele' o-lengedelive O'moso'mi Sikalahu' ne'mo nene inite' mata' mukikumu' nene apize lengemo lo-lingimuvo nite' mukikumu' nene gohi lo gatine oloseive. 27 Ido' mo hulo-lengedeloni' o neine' nenako haza hulo-lengedamo hongu monovo nesi nene nohulo-lingiduve. A'mine hongu monovo nene me misubou' alevete hongu monovo di soto' iga' nani' ne'mine minamo nenitati' atoli'mine ogo minine' hongu nene nolingimuze. Lingine lengemeni balala livo mini goliselo' ve minamilo. 28 Naza hulo-lengedo vosa lengita alosuve lo lo-lingimuvoni' nene lingine mo gilikeve. Nemu' lingine nene lutine lamine' gehepeve nimi minadiniko me'neho nene neni' nivile' ogo naba neine' nenako a'mine me'nehida volongumu' nene lingine mo lamineta novive li longolize izi minadine. 29 Ido' inite' mata' idise mene nolo-lingimuvoni' nene alinge' soto' iline' nene lingine gili ele'vole' ilizave losa olihe soto' amido' nene gomu' nolo-lingimuve. 30 Me misubou' guvelesi ve lolo' ogo minive nene nenita mo nave. Nemu' nene lengikisi gamazi ha'na lamolonido' o neive. A'mine nenita nave nene inite' hamokisi neni' o-nedelido' mo lisihe' amine'za 31 oloni' inite' nene me misubou' aleve ningi me'nehine lu'ne eme mino aza lo-nidine' initetokovo' e'meto ogo molo oga' neive li ningi gililizave losa a'mine inite' nene olosa nouze. Mo valonge. Otilo.